FTE ไตรมาส 2 กวาดรายได้ 237 ลบ. ดันกำไรโต 34% อานิสงส์คุมต้นทุนเด่น
FTE เปิดงบไตรมาส 2 รายได้ 236.79 ล้านบาท กำไรโต 34.10% ไตรมาส 3 ส่งมอบงานเพิ่ม 200 ลบ. ค่าสำรองหนี้สูญทยอยบุ๊คเป็นกำไรครึ่งปีหลัง คลังสินค้าใหม่สต็อกของมีประสิทธิภาพ ควบคุมต้นทุนดีขึ้น
FTE เปิดงบไตรมาส 2 รายได้ 236.79 ล้านบาท กำไรโต 34.10% ไตรมาส 3 ส่งมอบงานเพิ่ม 200 ลบ. ค่าสำรองหนี้สูญทยอยบุ๊คเป็นกำไรครึ่งปีหลัง คลังสินค้าใหม่สต็อกของมีประสิทธิภาพ ควบคุมต้นทุนดีขึ้น
16 ส.ค. 2565

นายทักษิณ ตันติไพจิตร ประธานเจ้าหน้าที่บริหาร บริษัท ไฟร์เทรดเอ็นจิเนียริ่ง จำกัด (มหาชน) หรือ FTE ผู้นำธุรกิจนำเข้าและจำหน่าย บริการออกแบบ รับเหมาติดตั้ง ซ่อมแซม ตรวจสอบอุปกรณ์-ระบบดับเพลิงครบวงจร เปิดเผยว่า ผลประกอบการไตรมาส 2 ปี 2565 บริษัทมีรายได้รวม 236.79 ล้านบาท ลดลงจากช่วงเดียวกันปีก่อนหน้าที่มีรายได้รวม 252.75 ล้านบาท จำนวน 15.96 ล้านบาท หรือลดลง 6.31% และมีกำไรสุทธิ 19.31 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 14.40 ล้านบาท จำนวน 4.91 ล้านบาท หรือเพิ่มขึ้น 34.10%
ส่วนผลประกอบการครึ่งปีแรก 2565 บริษัทมีรายได้รวม 475.06 ล้านบาท ลดลงจากช่วงเดียวกันปีก่อนที่มีรายได้รวม 514.39 ล้านบาท จำนวน  39.33  ล้านบาท หรือลดลง 7.65% และมีกำไรสุทธิ 26.05 ล้านบาท ลดลงจากช่วงเดียวกันปีก่อนที่มีกำไรสุทธิ 26.88 ล้านบาท จำนวน 0.83 ล้านบาท หรือลดลง 3.09%
ทั้งนี้ รายได้โดยรวมของบริษัทปรับตัวลดลงเล็กน้อย สาเหตุหลักมาจากสถานการณ์การแพร่ระบาดของไวรัสโคโรน่า 2019 ยังส่งผลกระทบต่อธุรกิจและอุตสาหกรรมในภาพรวม ทำให้การก่อสร้างของกลุ่มผู้รับเหมาหลักล่าช้า และเลื่อนการส่งมอบงานในบางโครงการ
ขณะที่กำไรสุทธิในช่วงไตรมาส 2 ปี 2565 ปรับตัวเพิ่มขึ้น เนื่องจากการบริหารจัดการต้นทุนสินค้า ต้นทุนค่าแรง รวมถึงพิจารณารับงานมากขึ้นเพื่อไม่ให้กระทบต่อต้นทุน รวมถึงส่งผลให้กำไรขั้นต้นและอัตรากำไรขั้นต้นเพิ่มสูงขึ้นอยู่ที่ 63.51 ล้านบาท คิดเป็นกำไรขั้นต้น 26.82% เพิ่มขึ้น 9.89 ล้านบาท เมื่อเทียบกับช่วงเดียวกันปีก่อน
ส่วนกำไรสุทธิงวดครึ่งปีแรกลดลง เนื่องจากบริษัทมีการตั้งค่าเผื่อผลขาดทุนด้านเครดิตที่คาดว่าจะเกิดขึ้น (สำรองหนี้สูญ) มูลค่า 6.82 ล้านบาท สาเหตุจากความล่าช้าในการชำระหนี้ของลูกค้า อย่างไรก็ตาม บริษัทมีแนวโน้มเรียกเก็บเงินจากลูกค้าได้ภายในปีนี้และจะทยอยรับรู้เป็นกำไร
สำหรับทิศทางธุรกิจในช่วงไตรมาส 3 ปี 2565 แนวโน้มเติบโตดีขึ้น โดยบริษัทมีโครงการที่คาดว่าจะส่งมอบงานและสามารถรับรู้รายได้จำนวน 20 โครงการ มูลค่ารวมกว่า 200 ล้าน อีกทั้ง บริษัทมีคลังสินค้าใหม่ที่จะช่วยเพิ่มศักยภาพในการจัดเก็บสินค้าให้มีประสิทธิภาพ สามารถบริหารควบคุมต้นทุนได้ดีขึ้น ตอกย้ำการเติบโตปี 2565 ให้เป็นไปตามแผนที่วางไว้